**Csanytelek Község Önkormányzata Jegyzőjétől**





***🖂 6647. Csanytelek, Volentér János tér 2.sz.***

**🕿 63/578-510; 63/578-512; 63/578-513; fax: 63/578-517; jegyzo@csanytelek.hu**

CS/242-1/2023.

**T á j é k o z t a t á s**

**Csanytelek Község Önkormányzata Képviselő-testülete 2023. januári ülésére**

**Tárgy:** *Vagyonnyilatkozat-tételi kötelezettségről tájékoztatás*

**Tisztelt Képviselő-testület!**

Tájékoztatom Önöket arról, hogy a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.)39. § (1) bekezdése értelmében **az önkormányzati képviselők** minden év január 1-jétől számított harminc napon belül, **vagyonnyilatkozatot kötelesek tenni** *az Mötv. melléklete szerinti formanyomtatványon***.**

Az önkormányzati képviselő saját vagyonnyilatkozatához csatolni köteles a vele közös háztartásban élő házas- vagy élettársának, valamint gyermekének vagyonnyilatkozatát is.

*Felhívom minden érintett képviselő figyelmet arra, hogy*  az Mötv. 39. § (2) bekezdése értelmében *a vagyonnyilatkozat-tételi kötelezettség elmulasztása esetén* – annak benyújtásáig – *az önkormányzati képviselő e tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat.*

Mötv. 72. § (4) bekezdése szerint *a polgármesterre* megfelelően alkalmazni kell az önkormányzati képviselőre vonatkozó vagyonnyilatkozat-tételi szabályokat, így az Mötv. 39. §-a szerinti **vagyonnyilatkozat megtételére a polgármester is** **köteles.**

Az Mötv. 79. § (2) bekezdése szerint a polgármester jogállására vonatkozó szabályokat az *alpolgármesterre* is megfelelően alkalmazni kell, így a képviselő-testület tagjai közül választott **alpolgármester**, aki egyben önkormányzati képviselő is, az Mötv. 39. §-a szerinti **vagyonnyilatkozat megtételére** szintén **köteles**.

**Az Mötv. 39. §-a alábbi bekezdéseit ajánlom az érintettek figyelmébe:**

(3) bekezdés: „A vagyonnyilatkozatot a szervezeti és működési szabályzatban erre kijelölt bizottság (a továbbiakban: vagyonnyilatkozat vizsgáló bizottság) tartja nyilván és ellenőrzi. Az *önkormányzati képviselő vagyonnyilatkozata* – az ellenőrzéshez szolgáltatott azonosító adatok kivételével – *közérdekből nyilvános*. Az önkormányzati képviselő és hozzátartozója tárgyévben tett vagyonnyilatkozatának benyújtását követően, az előző évre vonatkozó vagyonnyilatkozatukat a vagyonnyilatkozat-vizsgáló bizottság a képviselőnek visszaadja. Az önkormányzati képviselő hozzátartozójának nyilatkozata nem nyilvános, abba csak a vagyonnyilatkozat-vizsgáló bizottság tagjai tekinthetnek be az ellenőrzés céljából.”

(4) bekezdés: „A vagyonnyilatkozattal kapcsolatos eljárást a vagyonnyilatkozat-vizsgáló bizottságnál bárki kezdeményezheti. Az eljárás eredményéről a vagyonnyilatkozat-vizsgáló bizottság tájékoztatja a soron következő ülésen a képviselő-testületet.”

(5) bekezdés: „A vagyonnyilatkozattal kapcsolatos eljárás során a vagyonnyilatkozat-vizsgáló bizottság felhívására az önkormányzati képviselő köteles saját, valamint a hozzátartozója vagyonnyilatkozatában feltüntetett adatokra vonatkozó azonosító adatokat haladéktalanul írásban bejelenteni. Az azonosító adatokat csak a vagyonnyilatkozat vizsgáló bizottság tagjai ismerhetik meg, azokat az eljárás lezárását követő nyolc napon belül törölni kell.”

A polgármester, alpolgármester és képviselői vagyonnyilatkozat-tételi kötelezettségük teljesítéséhez szükséges formanyomtatványok a képviselő-testület tagjai számára rendelkezésre állnak.

**Tisztelt Képviselő-testület!**

Indítványozom a tájékoztatóban foglaltak határozathozatal nélküli elfogadását.

C s a n y t e l e k, 2023. január 21.

Tisztelettel:

…………………………..

Kató Pálné

jegyző